SL Uradni list Evropske unije C 286/7

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 286/04

V skladu s členom 51 Uredbe (EU) št. 1151/2012 (1) Evropskega parlamenta in Sveta je ta objava podlaga za uveljavljanje pravice do ugovora zoper vlogo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„NOCCIOLA DI GIFFONI“

ES št.: IT-PGI-0217-0999-15.05.2012

ZGO ( X ) ZOP ( )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda —  geografsko območje — ☒ dokazilo o poreklu — ☒ metoda pridobivanja —  povezanost — ☒ označevanje —  nacionalne zahteve —  drugo

2. Vrsta spremembe

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

3.1. Opis proizvoda

— Člen 1 specifikacije proizvodnje je bil spremenjen. Novo besedilo določa, da se ime uporablja tudi za oluščene lešnike ter pražene (oluščene in neoluščene) in olupljene lešnike. Jasno je navedeno, da se ime „Nocciola di Giffoni“ uporablja tudi za oluščene lešnike. V sedanji specifikaciji to ni bilo izrecno določeno, čeprav člen 7 specifikacije določa posebne standarde za embalažo oluščenega proizvoda. Vključitev praženih in olupljenih lešnikov opravičuje količina povpraševanja na trgu, in sicer po vrsti proizvodov, namenjenih takojšnji uporabi, v slaščičarskem sektorju. Poleg tega, da se v postopku praženja izboljša okus lešnika, se tudi omogoči odstranitev notranje ovojnice, s čimer se zagotovi, da se lupina odstrani od oluščenega lešnika. Prav dejstvo, da je za lešnike „Nocciola di Giffoni“ značilno enostavno lupljenje, v sektorju spodbuja povpraševanje po praženih lešnikih (oluščenih in neoluščenih).

— Člen 6 specifikacije proizvodnje določa komercialne značilnosti lešnikov „Nocciola di Giffoni“ v različnih oblikah, upravičenih do uporabe registriranega imena po navedeni spremembi.

— V specifikaciji je navedeno, da se jedra s premerom, manjšim od 13 mm, ki se pridobijo z luščenjem lešnikov, ki imajo najmanj 18-milimetrski plod, lahko uporabljajo le za izdelavo sestavljenih, pripravljenih ali predelanih proizvodov, za katere celi plodovi niso potrebni.

— Stopnja olupljenosti je določena kot povprečje za zadevni vzorec.

3.2. Dokazilo o poreklu

— Člen 5 je bil spremenjen. Zahtevo po obstoju strokovne trgovinske organizacije, ustrezno registrirane pri občinah proizvodnega območja, je nadomestila bolj natančna zahteva po obstoju registra, v katerem je seznam vseh proizvajalcev in pridelovalcev leske, ki prispevajo k proizvodnji „Nocciola di Giffoni“. Tega seznama ne hranijo občinski organi, temveč ga upravlja in posodablja nadzorni organ, ki v skladu z ustreznimi predpisi tudi spremlja skladnost s specifikacijo proizvodnje. Podrobni podatki nadzornega organa so zato vključeni v specifikacijo proizvodnje.

3.3. Metoda pridobivanja

— V členu 4 sta bila dodana dva nova odstavka. Prvi določa vključitev določenih nasadov leske z večjo gostoto rasti do največ 2 000 rastlin na hektar, ki se nahajajo na terasastem zemljišču ali pobočju z naklonom, večjim od 15 %. Na teh območjih, ki so že vključena v geografsko območje, ima gojenje leske pomembno vlogo pri varstvu in ohranjanju tal: obstaja povezava med večjimi gostotami sajenja, ki jih najdemo na bolj strmih pobočjih hribovitih območij, ter varstvom in ohranjanjem tal, ki jih je pomagalo ohranjati človekovo gosto sajenje sadnih dreves skozi stoletja. Drugi odstavek določa največjo gostoto 1 800 rastlin na hektar izključno za nasade, ustanovljene pred registracijo imena „Nocciola di Giffoni“. To so nasadi, katerih cikel se končuje in jim je začasno dovoljena povečana gostota rastlin na hektar, ker bo do skladnosti s splošno določenimi pogoji prišlo, ko bodo rastline odmrle.

3.4. Označevanje

— Člen 7 zdaj določa, da se lahko lešniki prodajo v razsutem stanju v ustreznih posodah le v fazi prenosa od gojitelja ali sodelujočih zbirnih centrov do prvotnega kupca/lastnika predelovalnega obrata in/ali pakirnice, da se omogoči sledljivost proizvoda.

— Člen 8 specifikacije proizvodnje zdaj določa, da se oluščen izdelek lahko pakira preprosto v tej obliki ali pražen in olupljen v skladu z utemeljitvijo, navedeno v točki 1 – Opis izdelka.

— Značilni logotip proizvoda je bil spremenjen, pri čemer je bil odstranjen evropski logotip, ki je bil neustrezno naveden.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„NOCCIOLA DI GIFFONI“

ES št.: IT-PGI-0217-0999-15.05.2012

ZGO ( X ) ZOP ( )

1. Ime

„Nocciola di Giffoni“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.6: Sadje, zelenjava in žita, sveži ali predelani

3.2. Opis proizvoda, za katerega se uporablja ime iz 1. točke

Označba „Nocciola di Giffoni“ se nanaša le na plodove biotipov, ki ustrezajo kultivarju lešnika „Tonda di Giffoni“, ki se proizvaja v geografskem območju, opredeljenem v točki 4.

„Nocciola di Giffoni“ mora izpolnjevati naslednje komercialne standarde:

— Celi, neoluščeni lešniki: lešniki iz nasada lesk, pri katerih je bil opravljen postopek čiščenja in predelave za odstranitev tujkov in praznih lupin, po potrebi posušeni, da se zagotovi podaljšana ohranitev.

— Oluščeni lešniki: lešniki, katerih lupina je bila odstranjena, vendar je notranja ovojnica nedotaknjena.

Lešniki obeh kategorij se lahko pražijo, da se odstrani notranja ovojnica ter izboljšajo vonj in organoleptične značilnosti.

„Nocciola di Giffoni“ je torej lahko v naslednjih oblikah:

— celi, neoluščeni lešniki,

— celi, neoluščeni in praženi lešniki,

— oluščeni lešniki,

— oluščeni, praženi in olupljeni lešniki.

Ko se lešniki „Nocciola di Giffoni“ dajo na trg, morajo imeti naslednje lastnosti:

oblika ploda: okroglasta;

mere ploda: srednje velik, ne manj kot 18 mm v premeru;

povprečna debelina lupine (1,11–1,25 mm) bolj ali manj intenzivne lešnikove barve s temnejšimi rjavimi progami;

jedro: okroglaste oblike, zelo redko z vlakninami, ne manj kot 13 mm v premeru; jedra s premerom, manjšim od 13 mm, pridobljena z luščenjem lešnikov, katerih lupina, oblika in velikost ploda so skladni, se ne smejo dati neposredno na trg, temveč se lahko uporabljajo zgolj za izdelavo sestavljenih, pripravljenih ali predelanih proizvodov, za katere celi plodovi niso potrebni;

enostavnost lupljenja: visoka, ne manj kot 85 % (povprečje zadevnega vzorca);

sredica: bela, trdna, prijetnega vonja;

donos po luščenju: ne manj kot 43 %;

sorazmerna vlažnost jedra po sušenju: ne več kot 6 %.

3.3. Surovine (samo za predelane proizvode)

—

3.4. Krma (samo za proizvode živalskega izvora)

—

3.5. Posebni proizvodni postopki, ki jih je treba izvajati na opredeljenem geografskem območju

Lešniki „Nocciola di Giffoni“ morajo biti gojeni in obrani na geografskem območju proizvodnje. Razvrščanje je treba opraviti takoj po končanem zbiranju, da se odstranijo zemlja, kamenje in drugi tujki, nato pa sledi sušenje lešnikov.

3.6. Posebna pravila za rezanje, ribanje, pakiranje itn.

Proizvod je lahko v embalaži v naslednjih oblikah:

(a) neoluščen: v vrečah iz blaga ali podobnega materiala;

(b) oluščen ali oluščen, pražen in olupljen: v papirnatih ali platnenih vrečkah, v kartonskih škatlah ali drugih podobnih materialih.

3.7. Posebna pravila za označevanje

Embalaža mora vsebovati besedilo „Nocciola di Giffoni“ in „Zaščitena geografska označba“, in sicer s črkami enake velikosti, ter/ali logotip EU.

Označba mora vsebovati značilni logotip zaščitene geografske označbe.

4. Kratka opredelitev geografskega območja

Območje proizvodnje sestavljajo ozemlja naslednjih občin v provinci Salerno: Giffoni Valle Piana, Giffoni Sei Casali, San Cipriano Picentino, Fisciano, Calvanico, Castiglione del Genovesi, Montecorvino Rovella ter srednja in visoka hribovita območja naslednjih občin: Baronissi, Montecorvino Pugliano, Olevano Sul Tusciano, San Mango Piemonte, Acerno.

5. Povezanost z geografskim območjem

5.1. Posebnosti geografskega območja

Občinska ozemlja, na katerih med drugim rastejo lešniki „Nocciola di Giffoni“, sestavljajo neprekinjen pas v hribih na srednji in visoki višini, kjer so lešniki najbolj razširjen pridelek. V dolinah Picentino in Irno raste sorta „Tonda di Giffoni“, za katero so talni in podnebni pogoji na tem območju najbolj optimalni.

Podnebni pogoji in geološka sestava tal so povezani s prisotnostjo gorovja Monte Picentini in številnimi višjimi vrhovi, kot so Monte Polveracchio, Acellica in Monte Mai. Prst je vulkanskega izvora, zato z zagotavljanjem mineralnih elementov omogoča optimalne pogoje za plodnost. V zvezi s podnebjem so za območje značilne visoke ravni padavin (več kot 1 000 mm na leto), ki so večinoma jeseni in spomladi, kar na splošno zadostuje, da za rast lesk ni potrebno namakanje. Najnižje zimske temperature redko padejo pod ničlo, medtem ko so temperature poleti zaradi hlajenja lahnih kopenskih vetrov na splošno pod 30 stopinjami Celzija. Milo vreme v zimskih mesecih je izredno pomembno, saj je to obdobje občutljive faze cvetenja lešnika.

5.2. Posebnost proizvoda

Poimenovanje „Nocciola di Giffoni“ se uporablja za plodove lokalne sorte „Tonda di Giffoni“, ki je sčasoma postala edinstvena značilnost nasadov leske v dolinah Picentino in Irno. Značilno za lešnike „Nocciola di Giffoni“ je, da imajo tanko notranjo ovojnico, ki jo je po praženju enostavno odstraniti. Ta lastnost pomeni, da so „Nocciola di Giffoni“ še posebej cenjeni lešniki v slaščičarskih industrijah regije Kampanja.

5.3. Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Iz zgodovinskih virov je razvidno, da so lešniki „Nocciola di Giffoni“ sloveli po odličnosti, ne samo na proizvodnem območju, temveč v celi Italiji in v tujini, saj je ta proizvod tesno povezan s proizvodnim okoljem, ker temelji na avtohtoni sorti. Sorta „Tonda di Giffoni“, ki se proizvaja v dolinah Picentino in Irmo, ima posebne značilnosti, zaradi katerih so lešniki „Nocciola di Giffoni“ visoko cenjeni na trgu in priznani kot lešniki, ki narekujejo višjo ceno od ostalih lešnikov.

V devetnajstem stoletju je gojenje tega proizvoda doživelo razcvet, kar je bil odziv na povpraševanje slaščičarske industrije, ki je visoko cenila lešnike „Nocciola di Giffoni“ zaradi njihove značilnosti, da jih je zaradi tanke notranje ovojnice enostavno lupiti. Dandanes oskrba z lešniki „Nocciola di Giffoni“ še vedno poteka, saj je veliko povpraševanje s strani predelovalnih industrij, ki jih uporabljajo kot surovino v proizvodnji prestižnih slaščic iz rafiniranega sladkorja.

Dejstvo, da lešniki „Nocciola di Giffoni“ rastejo na tem območju, jim zagotavlja najboljše lastnosti, kot je že ob koncu sedemnajstega stoletja dejal Vincenzo de Caro, zgodovinar iz Salerna, ki je pri opisu razvoja pridelka v območjih Giffoni izpostavil proizvodni potencial ozemlja na tem območju za rast leske. Medtem območje Picentini in dolina Irno naravno omogočata gojenje leske, saj ta rastlina tam spontano raste že od nekdaj. Poleg tega prst vulkanskega izvora zagotavlja optimalne pogoje za rodovitnost, pri čemer je kakovost lešnikov „Nocciola di Giffoni“ na splošno mogoče pripisati zlasti dobri mešanici okoljskih, naravnih in človeških dejavnikov, ki so značilni za proizvodno območje.

Sklic na objavo specifikacije

(člen 5(7) Uredbe (ES) št. 510/2006 (4))

Ministrstvo je začelo nacionalni postopek ugovora z objavo predloga za priznanje zaščitene geografske označbe „Nocciola di Giffoni“ v Uradnem listu Italijanske republike št. 75 z dne 29. marca 2012.

Celotno besedilo specifikacije proizvoda je na voljo na spletnem naslovu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali:

neposredno na domači strani Ministrstva za kmetijsko, prehrambno in gozdarsko politiko (hhtp://www.politicheagricole.it), kjer izberete „Qualità e sicurezza“ (na zgornji desni strani zaslona) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.

(4) Prim. opombo 2.